Document ID: 32008R1131

KOMISSION ASETUS (EY) N:o 1131/2008,
annettu 14 päivänä marraskuuta 2008,
yhteisössä toimintakieltoon asetettuja lentoliikenteen harjoittajia koskevasta yhteisön luettelosta annetun asetuksen (EY) N:o 474/2006 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisössä toimintakieltoon asetettuja lentoliikenteen harjoittajia koskevan yhteisön luettelon laatimisesta ja lennon suorittavan lentoliikenteen harjoittajan ilmoittamisesta lentomatkustajille sekä direktiivin 2004/36/EY 9 artiklan kumoamisesta 14 päivänä joulukuuta 2005 annetun Euroopan parlamentin ja neuvoston asetuksen (EY) N:o 2111/2005 (1) ja erityisesti sen 4 artiklan,
sekä katsoo seuraavaa:
(1)
Maaliskuun 22 päivänä 2006 annetussa komission asetuksessa (EY) N:o 474/2006 (2) vahvistetaan asetuksen (EY) N:o 2111/2005 II luvussa tarkoitettu yhteisön luettelo niistä lentoliikenteen harjoittajista, jotka on asetettu toimintakieltoon yhteisössä.
(2)
Eräät jäsenvaltiot ovat toimittaneet asetuksen (EY) N:o 2111/2005 4 artiklan 3 kohdan mukaisesti komissiolle tietoja, jotka ovat olennaisia yhteisön luettelon ajantasaistamiseksi. Asian kannalta olennaisia tietoja on saatu myös EU:n ulkopuolisilta mailta. Yhteisön luettelo olisi saatettava ajan tasalle näiden tietojen pohjalta.
(3)
Komissio on ilmoittanut kyseisille lentoliikenteen harjoittajille joko suoraan, tai ellei tämä ole ollut käytännössä mahdollista, niiden valvonnasta vastaavien viranomaisten välityksellä ne olennaiset tosiseikat ja näkemykset, joiden perusteella tehdään päätös niiden asettamisesta toimintakieltoon yhteisössä tai yhteisön luetteloon sisällytetylle lentoliikenteen harjoittajalle asetetun toimintakiellon ehtojen muuttamisesta.
(4)
Komissio on antanut kyseisille lentoliikenteen harjoittajille mahdollisuuden tutustua jäsenvaltioiden toimittamiin asiakirjoihin, toimittaa kirjallinen lausuntonsa ja esittää kantansa suullisesti 10 työpäivän kuluessa komissiolle sekä teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annetulla neuvoston asetuksella (ETY) N:o 3922/91 (3) perustetulle lentoturvallisuuskomitealle.
(5)
Komissio ja erityistapauksissa eräät jäsenvaltiot ovat kuulleet kyseisten lentoliikenteen harjoittajien valvonnasta vastaavia viranomaisia.
(6)
Sen vuoksi asetusta (EY) N:o 474/2006 olisi muutettava.
(7)
Joidenkin yhteisön lentoliikenteen harjoittajien ilma-aluksiin kohdistettujen SAFA-asematasotarkastusten tulosten sekä kansallisten ilmailuviranomaisten suorittamien aluekohtaisten tarkastusten seurauksena kansalliset valvontaviranomaiset ovat kohdistaneet täytäntöönpanon valvontatoimenpiteitä seuraavassa mainittuihin lentoliikenteen harjoittajiin. Vaikka lentoliikenteen harjoittajan MSR Flug Charter GmbH:n toteuttamat korjaustoimenpiteet olivat tyydyttäneet Saksan toimivaltaisia viranomaisia, sen toimintalupa päätettiin peruuttaa 31 päivästä lokakuuta 2008, koska lentoliikenteen harjoittaja oli hakeutunut konkurssiin ja sillä olisi siksi oletettavasti vaikeuksia noudattaa turvallisuusvaatimuksia. Portugalin toimivaltaiset viranomaiset peruuttivat 10 päivänä lokakuuta 2008 lentoliikenteen harjoittajan Luzairin lentotoimintaluvan odotettaessa sen uudelleensertifiointia asiassa sovellettavien yhteisön sääntöjen mukaisesti. Espanjan toimivaltaiset viranomaiset käynnistivät 28 päivänä lokakuuta 2008 menettelyn lentoliikenteen harjoittajan Bravo Airlinesin lentotoimintaluvan peruuttamiseksi. Kreikan toimivaltaiset viranomaiset peruuttivat 24 päivänä lokakuuta 2008 lentoliikenteen harjoittajan Hellenic Imperial Airwaysin lentotoimintaluvan kolmeksi kuukaudeksi. Kyseinen lentoyhtiö pyysi saada esittää kantansa lentoturvallisuuskomitealle ja sai siihen mahdollisuuden 3 päivänä marraskuuta 2008.
(8)
Komissio on saanut asetuksen (EY) N:o 715/2008 antamisen jälkeen uusia todisteita järjestelmällisistä turvallisuuspuutteista INAVICin toiminnassa. Kansainvälinen siviili-ilmailujärjestö ICAO julkaisi 1 päivänä lokakuuta 2008 loppuraporttinsa tarkastuksesta, joka tehtiin Angolassa 26 päivästä marraskuuta5 päivään joulukuuta 2007 yleisen turvallisuusvalvonnan arviointiohjelman (USOAP) puitteissa. Raportissa esitetään myös tarkastuksen kohteena olleen viranomaisen kommentit sekä ICAOlle ongelmien ratkaisuiksi esitetyt korjaavat toimet. Chicagon yleissopimuksen liitteiden 1, 6, 8 ja 13 kattamiin asiaankuuluviin aloihin liittyviä puutteita havaittiin kaiken kaikkiaan 46. Puutteet osoittavat, että ICAOn pakollisia normeja ja suositeltuja käytäntöjä ei ole pantu asianmukaisesti täytäntöön missään turvallisuudenvalvontajärjestelmään kuuluvista kahdeksasta kriittisestä osa-alueesta. Kriittiset osa-alueet, joissa täytäntöönpanon laiminlyöntiprosentti on yli 80, ovat ilmailua koskeva peruslainsäädäntö (84 prosenttia), erityiset toimintasäännöt (89 prosenttia), teknisen henkilöstön pätevyys ja koulutus (81 prosenttia), lupa- ja sertifiointivaatimukset (81 prosenttia), valvontavaatimukset (80 prosenttia) ja turvallisuusongelmien ratkaisu (100 prosenttia). Lisäksi ICAO huomautti vakavista turvallisuuspuutteista ilma-alusten käyttölupien myöntämisessä ja käytön valvonnassa: vielä senkin jälkeen, kun korjaussuunnitelma oli toimitettu ja INAVIC oli toteuttanut toimia, oli kyseenalaista, pystyvätkö kansainvälistä toimintaa harjoittavat lentoliikenteen harjoittajat osoittamaan noudattavansa INAVICin asettamia sääntöjä, jotka vastaavat ICAOn liitteen 6 määräyksiä. Raportin julkaisemisen hetkellä 50 prosenttia korjaavista toimista piti olla toteutettu.
(9)
Tilanne vahvistaa Angolassa 18 päivästä 22 päivään helmikuuta 2008 selvitysmatkalla olleen komission ja jäsenvaltioiden asiantuntijaryhmän raportissa esitetyt havainnot. USOAP-tarkastusraportissa vahvistettiin, että kaikilla Angolan lentoliikenteen harjoittajilla on tällä hetkellä lentotoimintaluvat, jotka eivät täytä Chicagon yleissopimuksen liitteen 6 vaatimuksia. Näiden lentoliikenteen harjoittajien sertifiointiprosessi saadaan ICAOlle toimitetun korjaussuunnitelman mukaisesti päätökseen vasta aikaisintaan 31 päivänä toukokuuta 2009.
(10)
Komissio lähetti Angolan toimivaltaisille viranomaisille 6 päivänä lokakuuta 2008 asetuksen (EY) N:o 2111/2005 7 artiklan mukaisesti kirjeen, jossa viranomaisille ja kaikille Angolassa toimintaluvan saaneille lentoyhtiöille tarjottiin tilaisuus tutustua asiaa koskeviin asiakirjoihin ennen päätöksen tekemistä. Kaikkia lentoyhtiöitä pyydettiin samalla myös esittämään kirjalliset lausuntonsa ja/tai suulliset kannanottonsa komissiolle ja lentoturvallisuuskomitealle.
(11)
Komissio myöntää, että INAVIC on ryhtynyt vähitellen toteuttamaan ICAOlle ehdotettuja korjaavia toimia. Komissio katsoo kuitenkin yhteisten perusteiden nojalla, että kaikki Angolassa luvan saaneet lentoliikenteen harjoittajat on asetettava toimintakieltoon ja sisällytettävä siten liitteeseen A, kunnes on saatu todisteet korjaussuunnitelman tyydyttävästä täytäntöönpanosta ja erityisesti lentoliikenteen harjoittajien uudelleensertifioinnista Chicagon yleissopimuksen liitteen 6 mukaisesti. Komissio kuulee Angolan viranomaisia asiassa lähiaikoina.
(12)
ICAOn marras-joulukuussa 2007 suorittamassa USOAP-tarkastuksessa havaittiin lukuisia kansainvälisten normien laiminlyöntejä ja saatiin siten todennettua näyttöä siitä, että Kambodžan kuningaskunnassa lentotoimintaluvan saaneiden lentoliikenteen harjoittajien valvonnasta vastaavilla viranomaisilla ei ole riittäviä valmiuksia puuttua turvallisuusongelmiin. ICAO tiedotti kaikille sopimuspuolille myös lentoturvallisuuden olevan vakavasti uhattuna, koska Kambodžan siviili-ilmailuviranomaiset eivät pysty täyttämään lentoturvallisuuden valvontavelvollisuuksiaan. Kuten asetuksen (EY) N:o 715/2008 johdanto-osan 35 kappaleessa todetaan, komissio pyysi tästä syystä 3 päivänä lokakuuta 2008 Kambodžan toimivaltaisia viranomaisia (SSCA) ja kaikkia Kambodžassa toimintaluvan saaneita lentoliikenteen harjoittajia toimittamaan hyvissä ajoin kaikki tarvittavat tiedot toimista, jotka on toteutettu ICAOn havaitsemien turvallisuuspuutteiden korjaamiseksi ja erityisesti lentoyhtiöiden uudelleensertifioimiseksi.
(13)
SSCA on ilmoittanut komissiolle peruuttaneensa seuraavien lentoliikenteen harjoittajien lentotoimintaluvat: Sarika Air Services, Royal Air Services, Royal Khmer Airlines ja Imtrec Aviation. Lisäksi PMT Airin lentotoimintalupa on peruutettu tilapäisesti 12 päivään huhtikuuta 2009 saakka Kambodžan siviili-ilmailusäännösten rikkomisen vuoksi.
(14)
Turvallisuuden laiminlyöntiepäilyjä kohdistuu kuitenkin myös Siem Reap Airways Internationaliin. Kyseisen lentoliikenteen harjoittajan lentotoimintalupaa on jatkettu ilman maantieteellisiä rajoituksia, vaikka on saatu näyttöä siitä, että toimija ei noudata Kambodžan siviili-ilmailusäännöksiä eikä täytä ICAOn vaatimuksia. Tästä syystä katsotaan yhteisten perusteiden nojalla, että kyseinen lentoliikenteen harjoittaja pitäisi asettaa toimintakieltoon ja sisällyttää liitteeseen A. Komissio on valmis antamaan Kambodžan kuningaskunnan toimivaltaisille viranomaisille teknistä apua ja aikoo arvioida kyseisen lentoliikenteen harjoittajan turvallisuustilanteen uudelleen seuraavassa lentoturvallisuuskomitean kokouksessa Kambodžan kuningaskunnan toimivaltaisilta viranomaisilta mahdollisesti saatavien asiakirjojen valossa.
(15)
Kaikilla Filippiinien tasavallassa lentotoimintalupansa saaneilla lentoliikenteen harjoittajilla on ilmennyt vakavia turvallisuuspuutteita, eivätkä Filippiineillä toimintaluvan saaneiden lentoliikenteen harjoittajien valvonnasta vastaavat viranomaiset pysty puuttumaan turvallisuusongelmiin riittävällä tavalla. Tästä on saatu todennettua näyttöä, sillä Yhdysvaltain liikenneministeriön ilmailuhallinto (FAA) on edelleen alentanut maan turvallisuusluokitusta luokkaan 2 IASA-ohjelmassaan sillä perusteella, että Filippiinien tasavalta ei noudata ICAOn vahvistamia kansainvälisiä turvallisuusnormeja.
(16)
Filippiinien toimivaltaiset viranomaiset esittivät kuitenkin komissiolle 13 päivänä lokakuuta 2008 yksityiskohtaisen korjaussuunnitelman, jolla parannetaan maan siviili-ilmailun turvallisuustilannetta siten, että Filippiinit pystyy suunnitelman täytäntöönpanon jälkeen osoittamaan noudattavansa pysyvästi ICAOn normeja sekä valtion valvontajärjestelmän että viranomaisilta luvan saaneiden lentoliikenteen harjoittajien toiminnan alalla. Suunnitelman mukaan noin puolet korjaavista toimista on määrä panna täytäntöön joulukuun 31 päivään 2008 mennessä ja loput maaliskuun 31 päivään 2009 mennessä.
(17)
Filippiinien toimivaltaiset viranomaiset ovat pyytäneet ICAOta lykkäämään lokakuuhun 2009 USOAPin puitteissa tehtävää kansalliseen ilmailuvirastoon kohdistuvaa kattavaa tarkastusta, joka piti alun perin toteuttaa marraskuussa 2008.
(18)
Euroopan komissio aikoo suorittaa vuoden 2009 alussa jäsenvaltioiden avustuksella Filippiinien toimivaltaisiin viranomaisiin kohdistuvan turvallisuusarvioinnin, jonka yhteydessä varmistetaan myös edellä mainitun korjaussuunnitelman täytäntöönpano. Sen jälkeen voidaan päättää lentoturvallisuuskomitean kokouksessa, mihin toimiin on ryhdyttävä.
(19)
Päiväntasaajan Guinean toimivaltaiset viranomaiset ovat ilmoittaneet komissiolle antaneensa lentotoimintaluvat seuraaville lentoliikenteen harjoittajille: EGAMS ja Star Equatorial Airlines. Koska asianomaiset viranomaiset ovat osoittaneet kyvyttömyyttä valvoa riittävällä tavalla hyväksymiensä lentoliikenteen harjoittajien turvallisuutta, myös kyseiset kaksi lentoliikenteen harjoittajaa olisi sisällytettävä liitteeseen A.
(20)
Kirgisian tasavallan viranomaiset ovat toimittaneet komissiolle todisteet siitä, että seuraavien lentoliikenteen harjoittajien lentotoimintaluvat on peruutettu: Asia Alpha Airways, Artik Avia, Esen Air, Kyrgyzstan Airlines ja Osh Avia. Koska nämä lentoliikenteen harjoittajat ovat tämän seurauksena lopettaneet toimintansa, ne olisi poistettava liitteestä A.
(21)
Sierra Leonen toimivaltaiset viranomaiset ovat toimittaneet komissiolle todisteet siitä, että lentoliikenteen harjoittajan Bellview Airlinesin (SL) lentotoimintalupa on peruutettu. Koska kyseinen lentoliikenteen harjoittaja on lopettanut toimintansa, se olisi poistettava liitteestä A.
(22)
Komissio sai asetuksen (EY) N:o 715/2008 antamisen jälkeen Jemenin tasavallan toimivaltaisilta viranomaisilta ja lentoliikenteen harjoittajalta Yemenialta tiedon, että korjaussuunnitelmasta keskusteltiin ja sitä arvioitiin lentoyhtiön huolto- ja toimintatarkastukset tehneen Airbusin kanssa. Komissio sai 17 päivänä syyskuuta 2008 tietoonsa keskustelujen tulokset.
(23)
Komissio on seurannut tarkasti lentoliikenteen harjoittajan turvallisuustasoa ja katsoo, että asetuksen (EY) N:o 715/2008 antamisen jälkeen tehtyjen yhteisöön liikennöiviin Yemenian ilma-aluksiin kohdistuneiden asematasotarkastusten tulokset osoittavat yhtiön toteuttaneen korjaussuunnitelmansa mukaisesti sellaisia huoltoon ja toimintakuriin liittyviä pysyviä ratkaisuja, ettei merkittäviä turvallisuuspuutteita enää ilmene. Yemenian ilma-alusten asematasotarkastuksissa oli havaittu vakaviin laiminlyönteihin viittaavia seikkoja, mutta komissio kuuli lentoliikenteen harjoittajaa 15 päivänä lokakuuta 2008 ja sai asiakirja-aineistoa, joka osoittaa lentoliikenteen harjoittajan ryhtyneen asianmukaisiin ja ripeisiin toimiin pysyvien ratkaisujen löytämiseksi. Näin ollen komissio katsoo, ettei näiden tietojen perusteella ole aihetta muihin toimiin. Jäsenvaltiot tarkastavat järjestelmällisesti asiaankuuluvien turvallisuusnormien tosiasiallisen noudattamisen kohdentamalla asematasotarkastukset ensisijaisesti tämän lentoliikenteen harjoittajien ilma-aluksiin asetuksen (EY) N:o 351/2008 mukaisesti.
(24)
Lentoliikenteen harjoittajaa Nouvelle Air Affaires Gabonia, jota oli pyydetty esittämään selonteko lentoturvallisuuskomitealle, kuultiin 3 päivänä marraskuuta 2008. Komissio pani merkille, että lentoyhtiö on toteuttanut uudelleenorganisoinnin ja on alkanut toteuttaa erilaisia korjaavia toimia pystyäkseen osoittamaan noudattavansa ilmailun turvallisuutta koskevia kansainvälisiä normeja. Lentoliikenteen harjoittaja ei kuitenkaan esittänyt asiakirjatodisteita siitä, että Gabonin toimivaltaiset viranomaiset olisivat hyväksyneet korjaussuunnitelman ja varmistaneet, että se on toteutettu.
(25)
Gabonin toimivaltaiset viranomaiset eivät ole esittäneet todisteita siitä, että kyseisen lentoliikenteenharjoittajan lentotoimintaan kohdistuva turvallisuusvalvonta olisi kansainvälisten normien mukaista tai että asetuksen (EY) N:o 715/2008 johdanto-osan 15 kappaleessa mainitut toimenpiteet olisi toteutettu tämän lentoliikenteen harjoittajan osalta. Gabonin toimivaltaiset viranomaiset toimittivat 5 päivänä marraskuuta 2008 tietoja eräisiin Gabonissa toimintaluvan saaneisiin lentoliikenteen harjoittajiin kohdistuvasta valvonnasta. Tietoihin ei sisältynyt mitään, mikä osoittaisi valvonnan kohdistuvan myös lentotoimintaan.
(26)
Komissio katsoo siksi yhteisten perusteiden nojalla, että kyseistä lentoliikenteen harjoittajaa ei tässä vaiheessa voida poistaa yhteisön luettelon liitteestä A.
(27)
Ukrainan toimivaltaiset viranomaiset toimittivat komissiolle asetuksen (EY) N:o 715/2008 antamisen jälkeen 14 päivänä elokuuta 2008 kyseisen lentoliikenteen harjoittajan uuden lentotoimintaluvan, joka on voimassa 4 päivästä elokuuta 2008. Samalla viranomaiset ilmoittivat, että lentoliikenteen harjoittajaan kohdistuneen kesä- ja heinäkuussa 2008 tehdyn tarkastuksen jälkeen oli päätetty poistaa kaikki aiemmat rajoitukset ja sallia seuraavien ilma-alusten lisääminen lentoliikenteen harjoittajan lentotoimintalupaan: viisi IL-76-konetta, joiden rekisteritunnukset ovat UR-UCC, UR-UCA, UR-UCT, UR-UCU, UR-UCO; yksi AN-12, jonka rekisteritunnus on UR-UCN ja kaksi AN-26-konetta, joiden rekisteritunnukset ovat UR-UDM ja UR-UDS. Lentoliikenteen harjoittajan uudesta lentotoimintaluvasta on poistettu seuraavat ilma-alukset, koska ne eivät täytä kansainvälisiä turvallisuusnormeja: neljä IL-76-konetta, joiden rekisteritunnukset ovat UR-UCD, UR-UCH, UR-UCQ, UR-UCW; yksi AN-26, jonka rekisteritunnus on UR-UCP ja yksi TU-154-B2, jonka rekisteritunnus on UR-UCZ. Itävallan toimivaltaiset viranomaiset ilmoittivat 31 päivänä lokakuuta 2008 Ukrainan toimivaltaisille viranomaisille, että niiden näkemyksen mukaan lentoliikenteen harjoittajan rekisteritunnuksella UR-UCK varustettuun AN-12-ilma-alukseen kohdistuneissa SAFA-asematasotarkastuksissa vuosina 2007 ja 2008 esitetyt huomautukset oli loppuunkäsitelty. Ilma-alus oli poistettu yhtiön lentotoimintaluvan piiristä.
(28)
Lentoliikenteen harjoittaja pyysi saada esittää kantansa lentoturvallisuuskomitealle, ja sitä kuultiin 3 päivänä marraskuuta 2008. Ukrainan toimivaltaiset viranomaiset vakuuttivat lentoturvallisuuskomitean kokouksessa jälleen, että aiemmat laiminlyönnit, jotka oli havaittu Ukrainan viranomaisten helmikuussa 2008 tekemällä päätöksellä toimintarajoitusten kohteeksi toistaiseksi asetetuissa ilma-aluksissa, olivat johtuneet ”teknologisista ja taloudellisista päätöksistä”. Viranomaiset eivät kuitenkaan selittäneet, miten lentoliikenteen harjoittaja oli ratkaissut mahdolliset aiemmat ”teknologiset tai taloudelliset” ongelmansa. Myöskään lentoliikenteen harjoittajan uudesta tilanteesta ei annettu tietoja, joiden perusteella olisi voitu varmistaa, että koko lentokaluston turvallisuuspuutteiden ratkaisemiseksi toteutetut korjaavat toimet olisivat pysyviä ratkaisuja.
(29)
Komissio ottaa huomioon, että lentoliikenteen harjoittaja on ryhtynyt toteuttamaan korjaavia toimia kaikkien havaittujen turvallisuusongelmien ratkaisemiseksi. Koska Ukrainan viranomaiset eivät kuitenkaan ole esittäneet näyttöä siitä, että korjaavien toimenpiteiden toteutus olisi varmistettu ja että toimet tarjoaisivat pysyviä ratkaisuja havaittuihin turvallisuusongelmiin, komissio katsoo yhteisten perusteiden nojalla, ettei lentoliikenteen harjoittajaa voida tässä vaiheessa poistaa yhteisön luettelon liitteestä A. Komission ja jäsenvaltioiden pitäisi järjestää yhteinen tarkastuskäynti ennen kuin voidaan harkita lentoliikenteen harjoittajaan kohdistetun toimintakiellon muuttamista. Lentoliikenteen harjoittaja ja maan viranomaiset suostuivat tähän lentoturvallisuuskomitean kokouksessa.
(30)
Kyseinen lentoliikenteen harjoittaja ilmoitti komissiolle 15 päivänä lokakuuta 2008, että se oli saanut toteutettua kokonaisuudessaan korjaussuunnitelman, jolla ratkaistiin kaikki aiemmin havaitut turvallisuusongelmat, ja pyysi saada esittää selonteon lentoturvallisuuskomitealle. Ukrainian Mediterranean Airlines -lentoyhtiötä kuultiin 3 päivänä marraskuuta 2008. Lentoyhtiö viittasi esityksessään yleisesti taloudellisiin vaikeuksiin, joista se oli kärsinyt sinä aikana, kun se oli liitteessä A, ja totesi turvallisuustasonsa parantuneen, sillä sille on vuodesta 2007 lähtien sattunut Ukrainassa vähemmän vakavia vaaratilanteita kuin millekään muulle ukrainalaiselle lentoliikenteen harjoittajalle. Lentoyhtiö kertoi myös, että sen lentotoimintalupa on uusittu 31 päivänä lokakuuta 2008 Ukrainan toimivaltaisten viranomaisten tekemän tarkastuksen jälkeen. Lentoliikenteen harjoittaja esitti asiakirjatodisteen, jonka mukaan Ukrainan valtion ilmailuhallinto oli 31 päivänä lokakuuta 2008 hyväksynyt korjaussuunnitelman toteutuksen.
(31)
Ukrainan toimivaltaisia viranomaisia pyydettiin 24 päivänä lokakuuta 2008 toimittamaan komissiolle tiedot Ukraine Mediterranean Airlinesin korjaussuunnitelman toteutusta koskeneesta yksityiskohtaisesta tarkastuksesta, jotta komissio ja lentoturvallisuuskomitea voisivat arvioida korjaavien toimien asianmukaisuuden. Lisäksi pyydettiin tietoja muista kyseiseen lentoliikenteen harjoittajaan kohdistuneista tarkastuksista, joita viranomaiset olivat tehneet liittyen sen lentotoimintalupaan ja asiaankuuluvien ICAOn normien ja suositeltujen käytäntöjen noudattamiseen. Komissio ei ole saanut näitä tietoja Ukrainan toimivaltaisilta viranomaisilta.
(32)
Koska kyseisen lentoliikenteen harjoittajan viranomaisvalvonnasta vastaavat viranomaiset eivät siis ole osoittaneet, että asiaankuuluvat turvallisuusnormit on pantu täytäntöön ja niiden noudattamista valvotaan, komissio katsoo, että se ei ole saanut tarvittavaa ja riittävää näyttöä voidakseen arvioida kaikkien niiden turvallisuusongelmien pysyväksi ratkaisuksi tarkoitetun korjaussuunnitelman asianmukaisuutta, joiden vuoksi lentoyhtiö asetettiin toimintakieltoon yhteisössä 11 päivänä syyskuuta 2007 annetulla asetuksella (EY) N:o 1043/2007.
(33)
Tästä syystä katsotaan yhteisten perusteiden nojalla, ettei lentoliikenteen harjoittajaa voida tässä vaiheessa poistaa liitteestä A. Komission ja jäsenvaltioiden pitäisi järjestää yhteinen tarkastuskäynti ennen kuin voidaan harkita lentoliikenteen harjoittajaan kohdistetun toimintakiellon muuttamista. Lentoliikenteen harjoittaja ja maan viranomaiset suostuivat tähän lentoturvallisuuskomitean kokouksessa.
(34)
Komissio kehotti Ukrainan toimivaltaisia viranomaisia kiinnittämään huomiota siihen, että vaikka viranomaisten valvontatoiminta on lisääntynyt, Ukrainassa toimintaluvan saaneiden lentoliikenteen harjoittajien toiminnan seurannassa ja erityisesti asematasotarkastuksissa saatiin edelleen huolestuttavia tuloksia. Ukrainan toimivaltaisia viranomaisia pyydettiin antamaan selvityksiä ja ryhtymään tarvittaessa tarpeellisiin toimenpiteisiin. Viranomaiset toimittivat komissiolle 10 päivänä lokakuuta 2008 tietoa ukrainalaisiin lentoliikenteen harjoittajiin kohdistuvista valvonta- ja täytäntöönpanotoimenpiteistä.
(35)
Kuten asetuksessa (EY) N:o 715/2008 todetaan, komissio on pyytänyt Ukrainan toimivaltaisia viranomaisia raportoimaan Ukrainassa harjoitettavan ilmailun turvallisuusvalvonnan tehostamiseksi ja lujittamiseksi toteutettavan korjaussuunnitelman edistymisestä. Ukrainan toimivaltaiset viranomaiset toimittivat korjaavien toimien edistymisestä kertovan raportin 10 päivänä lokakuuta 2008. Raportti osoittaa, että Ukrainan toimivaltaisten viranomaisten valvontatoiminta on lisääntynyt, kun tarkastellaan ilma-alustarkastusten, lentotoimintalupia koskevien tarkastusten ja täytäntöönpanon valvontatoimien lukumäärää. Siitä käy kuitenkin myös ilmi, että suurin osa toimista, jotka piti toteuttaa syyskuuhun 2008 mennessä, jouduttiin lykkäämään vuoden loppuun. Näitä olivat muun muassa ilmailulain hyväksyminen ja lentotoimintaan vaikuttavat korjaavat toimet. Komissio varmistaa ennen seuraavaa lentoturvallisuuskomitean kokousta ja mahdollisten muiden toimien ehdottamista, että toimintasuunnitelma on toteutettu.
(36)
Komission nimenomaisista pyynnöistä huolimatta sille ei ole toimitettu todisteita siitä, että muut 24 päivänä heinäkuuta 2008 päivitettyyn yhteisön luetteloon sisällytetyt lentoliikenteen harjoittajat ja niiden valvonnasta vastaavat viranomaiset olisivat panneet asianmukaiset korjaussuunnitelmat kaikilta osin täytäntöön. Näin ollen on yhteisten perusteiden nojalla katsottava, että näiden lentoliikenteen harjoittajien toimintakieltoa (liite A) tai toimintarajoituksia (liite B) olisi jatkettava.
(37)
Tässä asetuksessa säädetyt toimenpiteet ovat lentoturvallisuuskomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 474/2006 seuraavasti:
1.
Korvataan liite A tämän asetuksen liitteellä A.
2.
Korvataan liite B tämän asetuksen liitteellä B.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä marraskuuta 2008.

Labels: 8